— Многія людзі моляцца хрысціянскім святым у надзеі атрымаць палягчэнне ў смутку і хваробах, многія пры гэтым сведчаць, што іх малітвы пачуты. Аднак самі святыя часам вельмі цяжка, бясконца хварэлі, як, напрыклад, і прападобная Манефа Гомельская, — разважае выкладчык біблейска-багаслоўскіх курсаў Гомельскай епархіі БПЦ Аляксандр Ялопаў. — Іншым людзям хапае ў дзясяткі разоў меншых праблем, каб паставіць на сабе крыж і імкліва спіцца. Але Марыя расла ў асяроддзі вернікаў, хрысціян не толькі па назве. Яе з дзяцінства прывучылі думаць пра тое, што свет Божы хоць і цяжкі, але выдатны, і яна ў ім не лішні чалавек. Сваю хваробу яна ўспрымала не як праклён, а як выпрабаванне, пасланае ёй Богам, як дарунак з загадкавым, але добрым сэнсам.